སྙན་ངག་གི་ཡལ་ག།རང་གི་མྱོང་ཚོར་ཡི་གེའི་ལམ་ནས་སྤེལ་འདོད་པའི་འདུན་པ་ཞིག་ཡོད་ན་ཡང་།དེ་ཉིད་ཅུང་ཟད་རྩིང་རགས་ཅན་ཞིག་ཡིན་པས།ཕྲ་ཞིབ་ཅན་གྱི་ཚིག་སྦྱོར་ལ་བརྟེན་ཏེ་ཁོར་ཡུག་དང་སྣང་བརྙན་སོགས་ཞིབ་འབྲི་བྱེད་པ་དང་།སེམས་ཁམས་ཀྱི་མྱོང་བ་ཟབ་མོ་གླེང་མི་ནུས་ཀྱང་།གཞན་གྱི་རྩོམ་ཚིག་བརྐུ་བའམ་གཡར་བའི་ནུད་དེ་འགྲོ་བའི་རིམ་པ་ལས་བརྒལ་ཏེ།རང་ཉིད་རང་གི་རྐང་པར་བརྟེན་ནས་ཡར་ལངས་ཏེ་གོམ་པ་སྤོ་བའི་རིམ་པ་ཞིག་ལ་སྙན་ངག་གི་ཡལ་ག་ཟེར།དེ་ཡང་དགའ་སྐྱོ་ཆགས་སྡང་དང་དད་པ་ངེས་འབྱུང་གི་ཚོར་བ་དག་སྤྱི་བཤད་དང་བམ་བརྗོད་ལྟ་བུ་ཞིག་གི་སྒོ་ནས་འབྲི་ཐབས་བྱེད་དེ།དཔེར་ན་གདོང་གི་རྣམ་འགྱུར་དང་ལག་གི་ཕྱག་རྒྱས་མི་ལ་གོ་བརྡ་འཕྲོད་ཐབས་བྱེད་པ་དང་མཚུངས།ང་ཚོ་བོད་པ་རྣམས་ཀྱིས་ནི་ཚད་གཞི་འདི་ཙམ་ལ་ཐོན་དུས་ནས་མི་ཡིས་ཀྱང་སྙན་ངག་པ་ཟེར་ནས་བཏགས།རང་གིས་ཀྱང་རྩོམ་པ་པོ་ཡིན་སྙམ་བཞིན་འདུག་ནའང་།མིག་ལྡན་གཞན་ཞིག་གིས་བལྟས་ན།སྙན་ངག་གི་མེ་ཏོག་བཞད་པ་ལྟ་ཅི་ཕྲ་ཞིབ་ཅན་གྱི་ལོ་མ་ཡང་སྐྱེས་མེད་པས།རིམ་པ་འདི་ལ་རྩོམ་པ་པོ་ཟེར་བའི་སྣེ་ཁྲིད་རང་བཞིན་ཅན་གྱི་ཐ་སྙད་ནི་འབོད་པར་མི་འོས་སོ།།